بالرغم اني لما بوصل لنص الكتاب ببقى كونت فكرتي عنه وهديه كام نجمة، بس معرفتش اكون هنا حتى بعد اما خلصت الكتاب.. مش مصدومة من النهاية، او من الكتاب كعموم. شيفاه حلو، كويس، بيجسد الواقع، مش بس في السعودية انما مع كل العرب تقريبا. اعرف ناس كتير مكان جمانة، لكن اعلن، على الاقل عبدالعزيز كان ممكن يكون فعلا حبها، بس فيه بنات فعلا بالسنين بيتعلقوا بحد واحد بيعذبهم معنويا فعلا حاجة يعني تصعب على الكافر، بس اللي تعمل في نفسها كدة تستاهل.. يعني عبدالعزيز، شاب سعودي في منتصف الثلاثينات من عمره، عرف ستات بعدد شعر راسه، عايش في لندن بقاله عشر سنين، اشطة معندوش حدود اطلاقا، منافق قد الدنيا، بيدعي انه اوبن مايندد وكدة، وهو مش كدة، بيحب يعذب جمانة ويكسر قلبها ويلعب بمشاعرها ويخونها، والمطلوب منها انها اشطة براحتك يا بيبي اعمل اللي انت عايزه وانا مش هتخانق معاك ولا حاجة، واتجوز عشان يعاقبها واحدة تانية، وطلقها، وبعدين راح يتجوز جمانة ورجع في كلامه ف اخر لحظة، وقالها مش عايز اتجوز، وبعدين رجع يلف عليها تاني. بس العيب مش عليه، العيب على الغبية اللي سابته يعمل ده كله فيها وهي قاعدة تتفرج وتعيط، تتفرج وتعيط، وتمرض، وترجعله، وتتذلله على الرغم ان هو المفروض غلطان، وتتجاهل اي حد ينصحها انها تسيبه وتعقل وتتقي الله. فيه مواقف كتير كان لازم تفوق فيها، ولنفترض انها سامحته على انه هددها بالضرب، وانه كان بيقفل في وشها السكة، وكان بيخونها عيني عينك كدة، وانه اتجوز وهو واعدها بالجواز، الخ الخ، كان المفروض اول ما قلها انا بفتش ورا اختي عشان ممكن بتكلم واحد وانا مسمحلهاش كان لازم يعني في ساعتها تسيبه، حاجة تحرق الدم اساسا.. وهو بيشرب وعايش عيشة الاجانب وبيقولها جمانة يا حبيبتي استخيري قبل ما نتجوز، وهي مفهمتش انه عايز يخلع بنت حلال والله.. ده غير بقى النقطة اللي محشورة في رقبتي من ساعة ما بدأت الكتاب، افهم واحدة مخبية على اهلها انها مرتبطة بواحد، كانت متوقعة منه ايه؟ يجبلها الفطار كل يوم في البيت؟ فيه مشاكل بتحصل بين اي اتنين مرتبطين بيلموها سوا، وبيتصرفوا، لكن فيه حاجات هو ميقدرش يعملها لو اهلها عارفين علاقتهم، هيخاف من ابوها من اخوتها، زي لما هددها انه هيمد ايده عليها، مكنش يقدر اصلا يهددها لو عارف انها هتروح تعرف اهلها انه قرر يمد ايده عليها، او انه بيخونها، او انه اتجوز، الاهل سند برضوا.. تقريبا هيفاء كانت شخصيتي المفضلة، وزياد كان تاني شخصية لطيفة.. وبعيدا عن المجتمع السعودي وعاداته وتقليده اللي مش عاجباهم دي، اشطة يكبرولها ويلتزموا بس بدينهم، هتكتشف جمانة انه حرام اصلا انها تكلمه لوحدها، تنفرد بيه، تخرج معاه الخ. وكدة لا كان هيبقى فيه قصة حب ولا نيلة وكانت جمانة هتعيش سعيدة لطيفة ويجيها مثلا زياد يقوم خاطبها ويتجوزوا ويجيبوا صبيان وبنات وتبقى نهاية زالفل والله.. مضايقة اوي من جمانة، مش عارفة اخرج استسلامها ده من دماغي، ازاي اصلا حبها ده متخولش لكره؟ ازاي مكرهتهوش بعد ما شافت منه كل ده؟ استسلامها وساذجتها مستفزة . عموما يعني اسلوب أثير يجنن فعلا، بحب طريقة سردها للقصة، وادخالها المقتبسات الملائمة للموقف وكذلك الاغاني، والسيناريو الغير تقليدي وكذلك المفاجاءات، لا حبيتها جدا.
reviews (hotels, books, movies, products and a few airlines)